Preşedintele Cartel Alfa, Bogdan Hossu, a anunţat că, miercuri, de la ora 11.00, sindicaliştii vor organiza un miting de protest în faţa Guvernului, nemulţumiţi de măsurile anunţate de Executiv. Protestului se alătură Sindicatul Naţional al Poliţiştilor. Cea mai mare problemă este transferul contribuţiilor de la angajator către angajat, ceea ce va detemina ca majorarea salarială anunţată pentru debutul anului 2018 să nu se regăsească, de fapt, în veniturile nete.

”Este un experiment care încearcă transferul taxelor de la angajat la angajator şi care, astfel, anulează creşterile salariale. Ne confruntăm cu o nouă formă de sclavagism”, a a declarat Bogdan Hossu, marţi, într-o conferinţă de presă.

Potrivit acestuia, România va avea ”încă o bilă neagră”, fiind ”ţara care încearcă să distrugă modelul european” al asigurărilor sociale.

La rândul său, preşedintele Sindicatului Naţional al Poliţiştilor şi Personalului Contractual (SNPPC), Dumitru Coarnă, a precizat că angajaţii din sistem se vor alătura celor de la Cartel Alfa în mişcarea de protest.

”Transferul de contribuţii către angajat va neutraliza majorările salariale. Practic, nu va fi nicio majorare”, a declarat, în aceeaşi conferinţă de presă, Dumitru Coarnă.

Sindicaliştii susţin că, prin noul model de calcul al contribuţiilor, se va înregistra, de fapt, o scădere a veniturilor.

Potrivit celor doi lideri sindicali, nu se ştie exact numărul de persoane care se vor strânge la protest, însă nu va fi singura acţiune prin care angajaţii îşi vor manifesta nemulţumirea faţă de deciziile Executivului.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.